X'inhi l-identifikazzjoni diġitali? Bl-identifikazzjoni nkunu nistgħu jkollna prova min aħna. Għalhekk fil-ħajja tagħna ta' kuljum għandna għad-dispożizzjoni tagħna passaporti u karti tal-identità. L-identifikazzjoni diġitali tgħinna niffrankaw il-ħin u nissimplifikaw l-interazzjonijiet. Bħalissa bosta fornituri privati u pubbliċi qed joffru mezzi ta' identifikazzjoni diġitali li fost l-oħrajn, jippermettu lill-utenti jaċċessaw servizzi pubbliċi differenti online jew jużaw servizzi bankarji online. L-identitajiet diġitali joffru gradi differenti ta' affidabbiltà u sigurtà. Il-pjattaformi l-kbar jippermettu lill-utenti tagħhom jilloggjaw f'diversi servizzi online, li jvarjaw mix-xiri sal-qari tal-aħbarijiet, iżda dan l-illoggjar mhux qed jagħti lill-utenti l-kontroll sħiħ fuq id-data li jikkondividu biex jidentifikaw lilhom infushom bis-servizzi online. X'inhi l-Kartiera Ewropea tal-Identità Diġitali? Ħafna ċittadini diġà qed jużaw il-kartieri diġitali fuq l-ismartphones tagħhom biex jaħżnu l-karti tal-imbarkazzjoni tagħhom meta jivvjaġġaw jew biex iżommu l-karti tal-bank virtwali tagħhom bħala mezz konvenjenti għall-ħlas. Skont ir-regoli l-ġodda, il-Kartieri Ewropej tal-Identità Diġitali se jkunu disponibbli għal kulħadd. Il-Kartieri Ewropej tal-Identità Diġitali huma kartieri diġitali personali li jippermettu liċ-ċittadini jidentifikaw lilhom infushom b'mod diġitali, jaħżnu u jimmaniġġaw data tal-identità u dokumenti uffiċjali f'format elettroniku. Dawn jistgħu jinkludu liċenzja tas-sewqan, riċetti mediċi jew kwalifiki edukattivi. Bil-kartiera, iċ-ċittadini se jkunu jistgħu jagħtu prova tal-identità tagħhom meta jkun meħtieġ biex jaċċessaw servizzi online, jikkondividu dokumenti diġitali jew sempliċiment biex jagħtu prova ta' attribut personali speċifiku bħall-età, mingħajr ma jiżvelaw l-identità tagħhom jew dettalji personali oħra. Iċ-ċittadini se jkollhom dejjem il-kontroll sħiħ tad-data li jikkondividu. X'se jinbidel għall-Ewropej? L-element ġdid ewlieni offrut mir-regoli l-ġodda huwa li kulħadd se jkollu d-dritt li jkollu Kartiera Ewropea tal-Identità Diġitali li hija aċċettata fl-Istati Membri kollha. Iżda fl-istess ħin, mhu se jkun hemm l-ebda obbligu. L-utenti se jkunu jistgħu jikkontrollaw id-data personali li jixtiequ jikkondividu mas-servizzi online. Filwaqt li s-servizzi pubbliċi u ċerti servizzi privati se jkunu obbligati jirrikonoxxu l-Identità Diġitali Ewropea, il-karatteristiċi ta' sigurtà tagħha jagħmluha attraenti għall-fornituri ta' servizzi privati kollha li jirrikonoxxuha għal servizzi li jeħtieġu awtentikazzjoni b'saħħitha, u b'hekk se jinħolqu opportunitajiet ġodda ta' negozju. X'nista' nagħmel bil-Kartiera Ewropea tal-Identità Diġitali l-ġdida? Se tkun tista' tużaha biex taċċessa kemm servizzi online pubbliċi kif ukoll privati fl-UE, b'mod partikolari dawk li jeħtieġu awtentikazzjoni tal-utent b'saħħitha. Fost l-oħrajn, tista' tużaha biex taċċessa kont tal-bank jew biex tapplika għal self, biex tissottometti d-dikjarazzjonijiet tat-taxxa, biex tirreġistra għal xi università f'pajjiżek jew barra mill-pajjiż, u ħafna affarijiet oħra li tagħmel bil-mezzi normali ta' identifikazzjoni tiegħek. Għal xiex nista' nuża l-Kartiera Ewropea tal-Identità Diġitali tiegħi? Dawn huma xi eżempji ta' kif tista' tintuża l-Kartiera Ewropea tal-Identità Diġitali ladarba tkun fis-seħħ: Użu tal-Kartiera tal-Identità Diġitali: Peter installa kartiera diġitali personali fuq il-mobile tiegħu. Din ġiet ipprovduta mill-pajjiż tal-oriġini tiegħu, biex b'hekk jiġi żgurat li l-kartiera tkun inħarġitlu personalment. Il-kartiera diġitali ta' Peter tippermettilu jniżżel, jaħżen u juża d-data personali bażika tiegħu, bħal-liċenzja tas-sewqan, id-diplomi, u l-karti tal-bank li s-soltu kien iġorr miegħu bħala karti fiżiċi fil-kartiera fiżika tiegħu. Prova tal-età: Myra qiegħda fil-kju biex tidħol f'nightclub u l-gwardjan tas-sigurtà fil-bieb jitlobha l-karta tal-identità. Minflok ma turih il-karta tal-identità fiżika, Myra tuża l-Kartiera Ewropea tal-Identità Diġitali tagħha. Il-gwardjan tas-sigurtà jista' jivverifika li tkun qabżet l-età legali peress li Myra tista' tagħżel li tuża l-kartiera tal-identità diġitali tagħha biex tikkonferma l-età tagħha mingħajr ma turi data personali oħra. Kiri ta' karozza f'ajruport: Sarah kienet toqgħod fil-kju biex tikri karozza fl-ajruport. Hi kien ikollha tistenna li l-kumpanija tal-kiri tal-karozzi tiskennja kopja tal-passaport jew tal-karta tal-identità, tal-liċenzja tas-sewqan u tal-karta ta' kreditu tagħha u li tiffirma d-dokumenti kollha. Bl-identità diġitali dan jista' jsir mingħajr ma wieħed ikollu jistenna fil-kju, u jista' jsir anke minn qabel. Sarah se tkun tista' tmur fil-parkeġġ, tiġbor il-karozza u ssuq lejn il-lukanda tagħha. Il-kumpanija tal-kiri tal-karozzi tista' tagħtiha ċ-ċavetta fil-parkeġġ jew inkella tippermetti li l-karozza tinxtegħel permezz tal-mobile. Aċċess għal servizz online biex wieħed juri min hu: Kurt mar jaħdem f'pajjiż ġdid. Irid jirreġistra bħala resident fil-pajjiż il-ġdid u jista' juża l-Kartiera Ewropea tal-Identità Diġitali tiegħu għal dan il-għan. Kurt jista' juża wkoll il-kartiera tiegħu biex juri l-identità tiegħu għal diversi servizzi online fil-pajjiż ta' residenza l-ġdid tiegħu, fosthom biex jiftaħ kont tal-bank, jixtri SIM card għall-mobile jew biex jabbona għal pass tat-trasport pubbliku. X'inhu l-valur miżjud meta mqabbel mas-sistema attwali? Il-Kartieri Ewropej tal-Identità Diġitali se jinbnew abbażi ta' identitajiet diġitali fdati pprovduti mill-Istati Membri, iżda se jtejbu l-effettività tagħhom, se jestendu l-benefiċċji tagħhom għas-settur privat u se joffru kartieri diġitali personali li huma siguri, bla ħlas, konvenjenti biex jintużaw u li jipproteġu d-data personali. Għal din l-inizjattiva, il-Kummissjoni qed tibni fuq il-qafas legali transfruntier eżistenti għall-identitajiet diġitali fdati, l-inizjattiva Ewropea dwar l-identifikazzjoni elettronika s-servizzi fiduċjarji (ir-Regolament eIDAS). Adottat fl-2014, dan jipprovdi l-bażi elettronika transfruntiera, għall-identifikazzjoni, l-awtentikazzjoni u ċ-ċertifikazzjoni tas-siti web fl-UE. Madankollu, ma fih l-ebda obbligu għall-Istati Membri biex jipprovdu liċ-ċittadini u lin-negozji tagħhom b'sistema ta' identifikazzjoni diġitali li tippermetti l-aċċess sigur għas-servizzi pubbliċi jew li jiżgura l-użu tagħha fl-UE kollha. Lanqas ma fih dispożizzjonijiet dwar l-użu ta' din l-identifikazzjoni għal servizzi privati jew għal apparati mobbli. Dan iwassal għal diskrepanzi bejn il-pajjiżi. Xi pajjiżi joffru sistema ta' identifikazzjoni għaċ-ċittadini tagħhom filwaqt li oħrajn ma joffruhiex, u meta jagħmlu dan, mhux is-sistemi kollha jistgħu jintużaw b'mod transfruntier. Bħalissa hemm 19-il skema ta' identifikazzjoni elettronika notifikati li jintużaw minn 14-il Stat Membru u li jkopru kważi 60 % tal-popolazzjoni tal-EU-27. Madankollu l-użu tagħhom huwa baxx u kkumplikat u l-użu kummerċjali tagħhom huwa limitat. Il-pandemija tal-coronavirus u l-bidla qawwija biex jintużaw is-servizzi diġitali wrew li dawn għandhom il-limitazzjonijiet tagħhom li jeħtieġ li jiġu indirizzati mill-aktar fis possibbli. X'se jiġri mill-eID eżistenti tiegħi? Irrid nerġa' ngħaddi minn proċess ta' reġistrazzjoni? Le. Il-Kartieri Ewropej tal-Identità Diġitali se jibnu fuq is-sistemi nazzjonali li diġà jeżistu f'xi Stati Membri. Illum, mhux kull persuna li tgħix fl-UE għandha aċċess għal mezzi ta' identifikazzjoni diġitali. Kif nista' nikseb Kartiera Ewropea tal-Identità Diġitali? L-Istati Membri se joffru l-kartiera liċ-ċittadini u lir-residenti tagħhom fil-livell nazzjonali. Kulħadd se jkun jista' jniżżel, jinstalla u juża l-Kartiera Ewropea tal-Identità Diġitali fuq l-ismartphone jew l-apparat personali tiegħu. Kif se jiġu żgurati s-sigurtà, il-privatezza u l-protezzjoni tad-data personali? Il-proposta tipprevedi livell għoli ta' sigurtà. Il-Kummissjoni se tipproponi u taqbel mal-Istati Membri dwar standards, speċifikazzjonijiet tekniċi u aspetti operazzjonali biex tiżgura li l-Kartieri tal-Identità Diġitali tal-Istati Membri jkollhom l-ogħla livelli ta' sigurtà. L-Istati Membri se jiċċertifikaw il-kartieri tagħhom biex jiżguraw li jikkonformaw ma' dawn ir-rekwiżiti. L-ebda data personali mhu se tiġi kondiviża online jekk iċ-ċittadin ma jagħżilx li jikkondividi dik l-informazzjoni. Il-Kummissjoni se tistabbilixxi Identità Diġitali Ewropea unika li tieħu post l-identitajiet diġitali nazzjonali? Le. Dan mhuwiex l-għan tar-Regolament. L-identitajiet diġitali se jkomplu jiġu pprovduti mill-Istati Membri. Il-qafas Ewropew għall-Identità Diġitali jibbaża fuq dan u jestendi l-funzjonalitajiet u l-użabbiltà tal-eIDs nazzjonali permezz ta' kartiera diġitali personali. Kif se tiżgura li s-sistemi jkunu interoperabbli u li jaħdmu fi Stati Membri differenti? Il-Kummissjoni se tipproponi u taqbel mal-Istati Membri dwar standards, speċifikazzjonijiet tekniċi u aspetti operazzjonali permezz ta' att ta' implimentazzjoni. Meta nista' nuża din il-kartiera diġitali personali? L-Istati Membri għandhom joħorġu l-Kartieri Ewropej tal-Identità Diġitali l-ġodda sena wara d-dħul fis-seħħ ta' dan ir-Regolament il-ġdid. X'inhu l-għan tas-Sett ta' Għodod komuni propost flimkien mal-Qafas Ewropew għall-Identità Diġitali? Il-pandemija tal-coronavirus żiedet il-ħtieġa li jiġu stabbiliti servizzi diġitali effettivi u faċli għall-utent fl-UE kollha. M'hemmx żmien x'jintilef. Huwa essenzjali li l-Istati Membri jibdew jaħdmu minnufih mal-Kummissjoni u mas-settur privat biex iħejju l-implimentazzjoni tal-qafas Ewropew għall-Identità Diġitali. Il-kooperazzjoni mill-qrib se tkun organizzata hekk kif tiġi adottata l-proposta mill-Kummissjoni biex tiġi diskussa l-implimentazzjoni teknika u jiġu identifikati standards komuni. X'inhi l-iskeda ta' żmien għall-iżvilupp, l-adozzjoni u l-implimentazzjoni tas-sett ta' għodod? Minnufih se tibda l-ħidma biex jintlaħaq qbil dwar il-passi li jmiss mal-Istati Membri. L-għan huwa li sa Settembru 2022, l-Istati Membri f'kooperazzjoni mill-qrib mal-Kummissjoni, jaqblu dwar is-Sett ta' Għodod biex jimplimentaw il-Qafas Ewropew għall-Identità Diġitali u li l-Kummissjoni tippubblika s-Sett ta' Għodod f'Ottubru 2022. Hekk kif jintlaħaq qbil dwar il-qafas tekniku, dan jista' jiġi ttestjat fi proġetti pilota.